《和题击瓮图》
明代·孙承恩

我思贤哲人，不与寻常肩。方其髫龀日，事业先可占。

温公当年事，谁把丹青传。伟哉击瓮时，仁智亦两全。

公昔相元祐，忠义称名贤。谁知及物功，已见成童年。

人心妙不测，运用合机权。试看此儿嬉，伊谁教能然。

古今一俯仰，人物成灰烟。我心良悠悠，浩叹秋风前。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。